憶竹亭
作者：黄庶
朝代：宋

paragraphs: 蓬萊楚山底，傍舍竹四圍。
狂鞭入門戶，亂笋爭牆籬。
與竹事還往，相對一束書。
壯長走世路，駑駘强鞭笞。
塵埃客灞滻，遠夢夜夜歸。
小亭久不理，漏棟生白芝。
偶放簿書筆，杖屨改舊詩。
呼童誅蒿萊，掃灑莓苔基。
誰庭無花卉，憎有兒女姿。
獨移蒼烟本，慰我千里思。
坐生山林趣，亭園有光輝。
免使清風來，留在桃李枝。
月明遶竹步，撚挽頤頷髭。
相向若知己，動摇影參差。
人間欠藥石，稚乳驕羌夷。
青杉汙汙垢，寸尺莫可裨。
忍作倉廩盜，寧老詩書饑。
養笋爲釣竿，早晚耕蒿藜。